Papersnake/gushiwen huggingface dataset:
机简堂自隐静归为万年主人访余林下相与道旧因以述怀
吴芾（宋代）

吾乡本仙窟，石井尤奇特。民物生其间，古来盖千亿。

惟师与我家，所居共阡陌。少小初无殊，长乃分儒释。

术业虽不同，于道俱有得。师为方外游，声价已籍籍。

象教久衰微，赖师振业席。炉鞴与钳锤，信有弥天力。

果续佛慧命，作大善知识。我虽登禁涂，无功亦无德。

但有忧国心，徒劳竟何益。挂冠归林下，面亦无惭色。

知心独有师，相视笑莫逆。每思共谈玄，倾倒此胸臆。

江浙遥相望，恨不生羽翼。昨朝忽惠然，得得访泉石。

一见双眼明，欢喜几折屐。第念我与师，彼此头颅白。

世路方艰难，老去合休息。师既归故乡，不应复他适。

愿言却世缘，来伴我幽寂。相看成二老，永为闾里式。
夜坐
元稹（唐代）

雨滞更愁南瘴毒，月明兼喜北风凉。古城楼影横空馆，

湿地虫声绕暗廊。萤火乱飞秋已近，星辰早没夜初长。

孩提万里何时见，狼藉家书满卧床。
妾薄命
郑清之（宋代）

妾有一片心，奚啻金与石。
金石尚可磨，此心终不易。
妾有金错尚，不买珠与翠。
一笑向尊前，愿买郎心醉。
娟娟桃李花，东风荡柔枝。
见郎郎弗顾，掩面啼春闺。
三月十日韩子华招饮归城
王安石（宋代）

清明晓赴韩侯家，自买白杏丁香花。
雀眼涂金银篾笼，贮在当庭呼舞娃。
舞娃聊捧笑向客，不顾插坏新乌纱。
朝来我舍报生子，贺劝大白浮红霞。
酒狂有持梧桐板，暴谑一似渔阳挝。
袒惕击鼓祢处士，当时偶脱猛虎牙。
褊衷不容又何益，鹦鹉洲上空蒹葭。
冬至小雨踏泥出谒
葛立方（宋代）

葭灰动玉琯，丝雨惨良辰。
幽巷未通屐，高人犹垫巾。
底忙持爵里，冲冷候比邻。
犹胜邯郸驿，灯前影伴身。
戊申年七夕五绝
薛映（宋代）

月露庭中锦绣筵，神光五色一何鲜。
世间工巧如求得，四至卿曹亦偶然。
瑞鹧鸪
柳永（宋代）

宝髻瑶簪。严妆巧，天然绿媚红深。绮罗丛里，独逞讴吟。

一曲阳春定价，何啻值千金。倾听处，王孙帝子，鹤盖成阴。

凝态掩霞襟。动象板声声，怨思难任。嘹亮处，迥压弦管低沈。

时恁回眸敛黛，空役五陵心。须信道，缘情寄意，别有知音。
临江仙（送鄞令李易初）

舒亶（宋代）

折柳门前鹦鹉绿，河梁小驻归船。不堪花发对离筵。孤村啼鴂日，深院落花天。

文采弟兄真叠玉，赤霄去路谁先。明朝便恐各风烟。江山如有恨，桃李自无言。
寒食清明十首 其七
刘克庄（宋代）

杨柳堤边立，荼蘼架下行。不知一遗老，更看几清明。
临江仙（寿此山，有酒名如此堂）
赵文（宋代）

如此中山如此酒，何须更觅蓬瀛。江湖历□记平生。诗囊都束起，只好说丹经。家事付他儿辈，功名留待诸孙。维摩法喜鬓青青。日长深院里，时听读书声。
游头陀寺上方
项斯（唐代）

高步陟崔嵬，吟闲路惜回。寺知何代有，僧见梵天来。

暮霭连沙积，馀霞遍槛开。更期招静者，长啸上南台。
雨中望燕有感 
卢钰（清代）

海阔天空任尔飞，身轻那问雨霏微。衔泥觅食无閒暇，不到黄昏总不归。
东岳 其二
梅清（清代）

神宫郁岧峣，曾岩露晶荧。遥望飞甍高，惊指朝霞升。

陟磴耀流飞，跻庭肃群心。我欲问太乙，陈词叩幽沈。

射牛典既遐，瘗玉迹亦湮。俯仰眷春祺，惟此褕翟尊。

范金焕宝服，色映河汉明。幡幢何飘飖，侍从罗群星。

灵贶一以昭，对越拟紫宸。厥祀匪徒然，锡胤蕃斯人。

载协勾萌期，言应郊禖辰。灵雨润遥泽，惠风澹群氛。

浩矣《青阳歌》，长此徽箫笙。
从赤城至国清寺
惠周惕（清代）

千山万山渺何处，塔影层层国清路。斜阳林外送微风，布袜萧然蹋云去。

寺外澄潭一镜圆，连漪倒浸青苍山。长松蜿蟺落潭底，白日疑有蛟龙眠。

泉声曲折引我入，菩提一树高摩天。庞眉老僧可人意，为我扫石开禅关。

匏樽酌茗荐瓜果，野味足洗官庖膻。坐来庭径转岑寂，修竹杳窱闻清猿。

北窗跂脚许高卧，冰簟荫借青琅玕。始知物外即幽旷，化城何必离人间。

念昔平生俱道长，行骖劫劫无停鞭。三年席帽客京国，口识甘苦难为言。

今岁崎岖浙东道，水浮陆走行三千。人生如此竟何为？空使惨戚凋朱颜。

誓从今日抉尘网，山深林密行盘桓。桃花流水跣足渡，嵬峨半醉来参禅。
钗头凤
沈岸登（清代）

晶帘控。花阴动。西邻旧日曾窥宋。青鸾悄。窗纱窈。

阿环来未，密宋须到。早。早。早。

烟鬟重。湘裙纵。何时待赋朝云梦。银河皎。红墙绕。

明珠十斛，买他偕老。少。少。少。
咏怀 其二
王隼（清代）

不独嗟离乱，飘零未有涯。客愁连雁影，乡梦落镫花。

晓月宁留夜，孤云何处家。茫茫隔烟水，秋色上蒹葭。
送僧圆显住慧山寺
邵宝（明代）

寺据诸山会，公因一檄来。梦惊松阁雨，归扫石床苔。

得主怜西社，遗书吊北台。野云心迹在，古洞傍泉开。
题致仕尚书严公震直所藏苏东坡墨竹
陈琏（明代）

坡仙写竹称第一，往往人间见真迹。金钗折股锥画沙，妙笔当年信无匹。

此图寻常位置工，露叶云梢分淡浓。高堂香清白昼静，似觉满座生秋风。

我昔乘槎渡江水，行遍潇湘五千里。黄陵庙前秋雨寒，九疑山头暮烟紫。

苍梧刺天云茫茫，上有绿竹参天长。云中紫实已应结，便欲因之邀凤凰。

别来陡觉星霜换，每忆旧游生浩叹。今朝客里重披图，空对亭亭霜雪干。
饭牛歌
佚名（魏晋）

南山矸，白石烂，生不遭尧与舜禅，短布单衣适至骭，从昏饭牛薄夜半，长夜漫漫何时旦。
浪淘沙 登香山望昆明湖
顾太清（清代）

碧瓦指离宫。楼阁飞崇。遥看草色有无中。最是一年春好处，烟柳空濛。

湖水自流东。桥影垂虹。三山秀气为谁钟。武帝旌旗都不见，盛世难逢。
燕子楼 其二
陈孚（元代）

长相思，久离别，珠楼无人但有月。翠屏寒，银烛歇，芙蕖为谁怜，丁香空自结。

泪滴锦襜褕，十年化为血。
邺下为释灵裕语
佚名（隋代）

衍法师伏道不伏俗。裕法师道俗俱伏。
去郡登舟偶成一绝
吴芾（宋代）

脱得身来上短篷，飘然初试一帆风。
孤城回首知何处？只有凌歊在眼中。
泗上客思
杜荀鹤（唐代）

痛饮复高歌，愁终不奈何。家山随日远，身事逐年多。

没雁云横楚，兼蝉柳夹河。此心闲未得，到处被诗磨。
春日偶成
孟淑卿（明代）

泼眠韶光日正长，虾须帘卷燕飞忙。
画楼绿暗欹杨柳，舞榭红多睡海棠。
回春谷
赵秉文（金朝）

冰崖雪柱道人家，谷榜回春事巳夸。却恐阳和在泉底，未春先发忍冬花。
齐天乐 重阳采胭脂豆汁作雁来红，因赋，和美成韵
姚华（清代）

秋风妆尽春红影，争知雁来偏晚。冷月钻篱，斜阳掠地，时节并刀偷剪。

柴扉更掩。正寒菊初华，小庭凉簟。好趁醉颜未颓，闲笔注吟卷。

江南红豆任采，似肝胆沥滴，相思无限。老梦留人乡心怯，信情到姿随势转。

湖湘路远。藉露橘霜橙，笋苞同荐。又是重阳，茱囊教替敛。
萧洒桐庐郡十绝·其四
范仲淹（宋代）

萧洒桐庐郡，公馀午睡浓。
人生安乐处，谁复问千钟。
霅陇回舟过湖城
卫宗武（宋代）

起来雨气掩朝阳，俄喜天开正色苍。
一道澄溪云弄影，千峰霁景汎林光。
微茫烟外颓城露，蓊郁山巅古寺藏。
踏遍层峦游屐倦，归船欸乃櫓声忙。
偈颂七十六首
释子益（宋代）

亲从宝山来，收得宝山宝。
一片玉无瑕，千峰云脱帽。
九莲峰圉无处藏，兜率宫中卒难讨。
归来打鼓普请看，盘走珠兮珠走盘。
幽独
韩偓（唐代）

幽独起侵晨，山莺啼更早。门巷掩萧条，落花满芳草。

烟和魂共远，春与人同老。默默又依依，凄然此怀抱。
再赠寇司户
陈师道（宋代）

仕屈诸儒底，名成一战中。
酒为千日计，诗费几生功。
戏马章台下，呼鹰上蔡东。
少年豪侠窟，杵臼得梁鸿。
金陵杂兴二百首
苏泂（宋代）

冶城迤逦过清凉，城脚连云一带长。
佛寺仙宫更游苑，杖藜知费几诗章。
送贞空二上人
贾岛（唐代）

林下中餐后，天涯欲去时。衡阳过有伴，梦泽出应迟。

石磬疏寒韵，铜瓶结夜澌。殷勤讶此别，且未定归期。
辰龙关
黄与坚（清代）

郁盘鸟道中，忽睹巉岩削。双耸若天门，神工斧斤凿。

攒刺剑戟横，摩厉成锋锷。青冥杳无垠，怪雨从空落。

一径折霄光，绝壁尽倒却。千仞蹙孤危，不敢栖猿玃。

攀跻坂益欹，数武困行脚。嗤彼铜马馀，持铩倚木阁。

狼窜险一隅，俄就官军缚。于今走轻车，亭午气颓索。

白日景蔽亏，一步一狞恶。瞬息度层关，须鬓恐非昨。
杜城茅斋二首
张舜民（宋代）

多谢村人亮素贫，墙垣虽设不关门。
一杯藜粥茅亭上，卧看南山飞白云。
自咏
蔡元定（宋代）

独抱韦编过客稀，箪瓢不厌屡空时。幽然自与庖羲近，春去人间总不知。
读书堂五首
叶子强（宋代）

少长事壮厉，意气弥九州。
鞭车踏长路，渠料能夷犹。
困此九折坂，嵚崎不容辀。
彼须匪所强，此售宁或求。
犹有读书心，大寒索衣裘。
贱嗜匪贵献，一拂销百愁。
宝此清净退，相从赋归休。
农圃雅所问，同一壑一丘。
寄题斋馆
胡宿（宋代）

东南有仙人，玉案经近侍。为爱飞来峰，翻然下平地。

白云相与栖，绛雪居尝饵。日作冷泉游，时寻径山醉。

径山有五峰，参差标紫翠。西山玉芝岩，缥缈多云气。

岩间名胜僧，除馆待公至。施树得楩楠，开轩对松桂。

啼鸟傍檐楹，鸣泉落阶砌。藓径阔三条，篮舆时一诣。

汲井试茶腴，援琴和松吹。荣启老来歌，华胥午间睡。

追随支许游，啸咏羲皇治。武林贤主人，官仪斗枢贵。

同是老成人，俱怀方外志。流水与断墁，神交复心契。

数幅伻山图，三伏挂厅事。长谣紫芝曲，远寄青霞意。

他年羾赤霄，定挹浮丘袂。
写梅花赠萧山令沈孟威时孟威以内召至
张萱（明代）

盘根错节玉交加，五月长安亦放花。惟有夫君堪把赠，春风从此满天涯。
题元人画
郑鹏（明代）

峰峦驰突如奔马，万顷澄江练光泻。閒庭邃馆掩清秋，嘉树阴阴覆平野。

山椒寺隐见浮屠，中流小艇悬轻蒲。桃源辋川无乃是，兴来欲狂忘披图。
送周象贤赴襄国左史
沈明臣（明代）

送君芳草路，落日且徘徊。
倚相元官楚，襄王故爱才。
地当巫峡尽，天入汉江回。
莫学长沙傅，湘累吊不回。
朝中措
侯置（宋代）

风帘交翠篆香飘。却暑卷轻绡。最好佳辰相近，寿觞对饮连宵。

最翁未老，云中跨凤，台上吹箫。看取他年荣事，鱼轩入侍涂椒。
题崇文节公手钞律赋 其一
陈宝琛（清代）

阖门节烈可胜哀，棘院芸厅首重回。留得平原干禄帖，未随忠骨作坑灰。
万年春·十化分梨
王哲（金朝）

十化分梨，我於前岁生机构。传神秀。二人翁母。待教作拿云手。用破予心，笑破他人口。从今后。令伊依旧。且伴王风走。
和蔡八十约同归
周行己（宋代）

十年尘土送春衣，每见春风忆翠微。射策决科知已误，求田问舍早须归。

人生岂料长身健，行李还应与愿违。遥望故山心独往，杖藜三叹暮云飞。
水龙吟 次韵题涌金飞雪画扇
韩奕（元代）

苍寒收尽红尘，四山一色俄惊晓。楼台宫阙，冰壶影里，莹然清晓。独有游人，画船青盖，笙歌犹绕。遍园林松竹，光浑□□，人住处，皆蓬岛。罗扇画来轻小。乍时人、见多惊倒。谁留古本，到今付与，良工涂扫。夏日携时，且挥且玩，暑都消了。更词人亲笔题题，这风景，古犹少。
送彭子山提刑郎中赴召二首
杨万里（宋代）

琼树初瞻二纪中，玉京再别一星终。
我随病鹤欹黄帽，公驾云星上碧穹。
寄径丝纶紫薇阁，押班冠剑大明宫。
锦园尚欠桃栽否，儿辈河阳待晓风。
过洞庭
李屿（唐代）

浩渺注横流，千潭合万湫。半洪侵楚翼，一汊属吴头。

动轴当新霁，漫空正仲秋。势翻荆口迮，声拥岳阳浮。

远脉滋衡岳，微凉散橘洲。星辰连影动，岚翠逐隅收。

渐落分行雁，旋添趁伴舟。升腾人莫测，安稳路何忧。

气与尘中别，言堪象外搜。此身如粗了，来把一竿休。
送江簿归括苍
吴芾（宋代）

羁怀索寞苦难禁，赖有良朋与盍簪。
同志自怜今日少，知心谁复似君深。
哦诗喜得江天句，把酒愁分岁暮襟。
莫恋故山乖素约，春来准拟共登临。
登长干寺塔
吴龙翰（宋代）

金陵王气已销沈，几度凭阑愁满襟。
往事僅存南北史，伤情空费短长吟。
龙蟠故国山河壮，凤去荒台草木深。
旧物尚馀吴塔在，夕阳移影照江心。
开元寺
李绅（唐代）

十层花宇真毫相，数仞峰峦閟月扉。攒立宝山中色界，

散周香月小轮围。坐隅咫尺窥岩壑，窗外高低辨翠微。

难保尔形终不转，莫令偷拂六铢衣。
庆刘教授
李刘（宋代）

万里秋风生桂枝，麒麟堕地有谁知。
摩空早奏甘泉赋，取势犹谁{左氵右半}水诗。
好是桑蓬浮喜气，正栽桃李助清诗。
银袍争原公衣钵，应指湘山无量师。
与李章武赠荅诗 其四
王氏妇（唐代）

分从幽显隔，岂谓有佳期。宁辞重重别，所叹去何之。
次韵希之
韩淲（宋代）

山远飞晴霭，春江景有馀。推窗风浩荡，凭几日徐舒。

何计用休沐，忘怀得燕居。从容话千载，随饭只盘蔬。
十二月七日病题四首 其一
赵蕃（宋代）

晓枕闻屐声，方知夜来雨。遥怜江南梅，玉立胜越女。

林深笑成暗，溪浅照亦俯。想象不胜情，吾宁久羁旅。
杂兴
胡宿（宋代）

严霜沾百草，不问菊与兰。行观秀色萎，坐使芳意残。

有酒聊自把，无萱良鲜欢。安得青精饭，为驻颜如丹。
渡太湖
范成大（宋代）

囊风阁雨半晴阴，惨淡谁知造化心。
委命浮沉惟一叶，计身轻重亦千金。
红尘犹道不胜险，白浪莫嗔如许深。
晚得芗山堪寄缆，卧听鼍吼与龙吟。
偶成
黄敏求（宋代）

熨开诗眼静中观，春在虚无杳霭间。
风老山攀香世界，日烘踯躅锦屏山。
峙粮备岁蜂开户，坚壁防春燕抱关。
不被东风相鼓弄，苍波依旧日鸥闲。
次韵陈伯寿食黄雀有感
许及之（宋代）

嗟哉黄雀力命微，譬彼食言安能肥。乃欲身与天壤期，沕穆造能窥缄机。

以时启蛰安居卑，蛰久启晚见者稀。不耕而食乘三时，晚禾欲熟堆农扉。

就田恣啄充久饥，来时千百漫天飞。惟欲蔽翳朝阳晞，似雨霏微疑复非。

此时得计压稻枝，腹饱果然不思归。岂知时与命相违。

投身入网分所宜，鸡肋犹怯尊拳挥。汝辈么么将安之，螟螣害稼古实讥。

嗟哉黄雀全无知，大似爝火凌朝晖。炙之醢之争称奇，谁念物命聊依依。

黄雀何责复何悲，夷齐饿采西山薇。不尔吸风何活为，颜子箪食其庶几。

祇令瓢饮将谁欺，霜露舒惨相恩威。螳蝉小大遂黠痴，人为物灵贤则希。

比物丑类姑释疑，螽斯岂得比后妃。钧之三成君父师，法当授命宁避危。

有益于国身何亏，我欲与雀排重围。
偈
释克勤（宋代）

收光摄彩信尺真，事事圆成物物新。内若有心还有物，何能移步出通津。
物外杂题八首 其一
陆游（宋代）

市墟沽斗酒，独酌复高歌。一笑语观者，比君更事多。
留别道士许自然
贺铸（宋代）

东晋高贤许远游，裔孙今不坠风流。
还有临川王太傅，每思与语即登楼。
浮名何啻如云薄，钟鼓爰居非所乐。
漱石枕流知善谑，友月朋风差不恶。
吾亦尘闲无所求，终期探药栖罗浮。
异日归来辽海鹤，不见人民见城郭。
初夏
陈纪（宋代）

梅子黄时雨又晴，春衫未脱暑犹轻。
天横远岫半眉绿，云漏斜阳一眼明。
野树晚风清蝶梦，曲池芳草乱蛙声。
浮生嚣寂何穷已，搔首蓬窗感慨生。
哭中齐兄三首
汪炎昶（宋代）

追随从早岁，终始只真情。
责善古朋友，恤灵亲弟兄。
靡酬顾大义，重聚倘来生。
沪肖哭吾父，情伤忽屡倾。
郡内闲居
韦应物（唐代）

栖息绝尘侣，孱钝得自怡。腰悬竹使符，心与庐山缁。

永日一酣竹，起坐兀无思。长廊独看雨，众药发幽姿。

今夕已云罢，明晨复如斯。何事能为累，宠辱岂要辞。
寄项宜甫兼简韩右司
戴复古（宋代）

匆匆不暇去相违，草草吟成送别诗。
千里江山客行远，三秋风雨桂开迟。
安居但欲无公事，举枉终须有直时。
若见右司烦寄语，世间公道要扶持。
嘉泰壬戍归省坟墓感仲叔旧所惠诗及延庆堂梦
姜特立（宋代）

吾叔非凡士，从来眼目长。
相期在今日，此意最难忘。
倪文举寺簿挽诗三首
曾协（宋代）

水国相从日，文场并进时。
驽材元有限，逸驾自难追。
方指青云路，俄闻薤露诗。
鹏程千万里，却付称家儿。
乱后初入吴舍弟小酌
王世贞（明代）

与尔同兹难，重逢恐未真。一身初属我，万事欲输人。

天意宁群盗，时艰更老亲。不堪追往昔，醉语亦伤神。
挽周迹山周以谏杖死四首 其一
王慎中（明代）

万事真长已，孤生敢自私。批鳞当逆处，收肉在寒时。

复衣仍赭服，正寝托丹墀。片玉今埋矣，无因谏用尸。
祺山院
刘克庄（宋代）

昔日祺山院，今惟认土丘。
有僧逃债去，无主施钱修。
野叟樵难禁，岩仙弈未休。
何须悲幻境，佛比作浮沤。
山亭夏日
高骈（唐代）

绿树阴浓夏日长，楼台倒影入池塘。
水晶帘动微风起，满架蔷薇一院香。(水晶帘 一作：水精帘）
感古十四首 其十
陈第（明代）

子期闻磬，觉有深悲。召而问诸，母子仳离。杀人者死，父怨匪追。

母输官酿，三年于斯。量所以赎，贫莫为赀。身又公役，曷遂我私。

悠悠长夜，痛结肝脾。心固非臂，臂非木椎。悲存乎心，木石应之。

奈何一气，形隔而亏。忿生衷隐，渐至交夷。有亲靡孝，有子弗慈。

招谗维本，召弑实基。明明恩纪，忍底沦澌。侧闻是事，如何弗思。
题紫微山上方
章孝标（唐代）

地势连沧海，山名号紫微。景闲僧坐久，路僻客来稀。

峡影云相照，河流石自围。尘喧都不到，安得此忘归。
竹林禅院在润州城南竹径数里
玄烨（清代）

一径入深竹，数里来上方。丛生岩磴密，枝拂云烟长。

华旗出林际，芝盖停三阳。飒飒吹霜风，碧叶纷翱翔。

山斋颇幽寂，万籁含虚光。触物感予怀，歌彼淇澳章。
寄陈延煜文学
释超雪（明代）

同在乾坤内，何曾有别离。川原人自隔，魂梦客多疑。

野趣凭谁话，寒花托使迟。山房悬一榻，待汝夜裁诗。
微雨
弘历（清代）

快晴十日值微雨，沾润欣知益晚田。歌舞农夫怨行路，世间两美率难全。
留别临清诸宗戚之客寓者
程敏政（明代）

北去南来第几番，每劳贤辈候清源。登舟一见非生客，把酒相看即故园。

寒水渐消城外闸，短亭遥枕路旁原。王程未发闻津鼓，坐拂溪藤写赠言。
送薛据宰涉县（自永乐主簿陟状，寻复选受此
刘长卿（唐代）

故人河山秀，独立风神异。人许白眉长，天资青云器。
雄辞变文名，高价喧时议。下笔盈万言，皆合古人意。
一从负能名，数载犹卑位。宝剑诚可用，烹鲜是虚弃。
昔闻在河上，高卧自无事。几案终日闲，蒲鞭使人畏。
顷因岁月满，方谢风尘吏。颂德有舆人，荐贤逢八使。
栖鸾往已屈，驯雀今可嗣。此道如不移，云霄坐应致。
县前漳水绿，郭外晋山翠。日得谢客游，时堪陶令醉。
前期今尚远，握手空宴慰。驿路疏柳长，春城百花媚。
裴回白日隐，暝色含天地。一鸟向灞陵，孤云送行骑。
夫君多述作，而我常讽味。赖有琼瑶资，能宽别离思。
槐阴覆堂殿，苔色上阶砌。鸟倦自归飞，云闲独容依。
既将慕幽绝，兼欲看定慧。遇物忘世缘，还家懒生计。
无生妄已息，有妄心可制。心镜常虚明，时人自沦翳。
赵将示及吴推官诗
韩淲（宋代）

玉溪莲幕哦诗声，声和水南松竹清。眼中孰不有言句，句到极则何能听。

衡茅吹寒日惆怅，倚楼公子犹相访。袖里新篇乃若人，春风翡翠兰苕上。
于时仲春作仲春诗
李舜臣（明代）

维时春欲半，映日色皆分。草意侵阶出，新声到处闻。

林开花照树，冰泮水生纹。更有衔泥燕，飞来意似欣。
送林择之还乡赴选三首 其二
朱熹（宋代）

门外槐花似欲黄，高堂应望促归装。个中自有超然处，肯学儿曹一例忙。
荣国李夫人挽诗
洪适（宋代）

斗枢光梓里，壶德讲鱼轩。教子诗书足，齐家礼法尊。

相随双剑逝，来吊一刍存。松雾铭旌暗，悲歌塞墓门。
柳梢青（哀二歌者，邓元实同赋）
刘埙（宋代）

青鸟西沈，彩鸾北去，月冷河桥。梦事荒凉，垂杨暗老，几度魂销。

云边音信迢迢。把楚些、凭谁为招。万叠清愁，西风横笛，吹落寒潮。
浣溪沙
向子諲（宋代）

守得梅开著意看。春风几醉玉栏干。去时犹自惜余欢。

雨后重来花扫地，叶间青子已团团。凭谁寄与蹙眉山。
次郑禹功韵
曾几（宋代）

怪底消除执热烦，郑公方丈接三韩。
空馀坐榻悬犀柄。岂有行廚洗玉盘。
作吏忽惊玄鸟变，寻盟未向白鸥寒。
诸山只在登临眼，安得陪君杖履看。
见日庵
释古诠（明代）

上界鸿濛异，三更日渐升。星河犹在树，川岳已如蒸。

藉草眠当露，烧枯凛若冰。天鸡初发候，揽袂欲晨兴。
竹
杨炎正（宋代）

此君清苦真吾似，更对骚人细说诗。
松鼎炷香无俗韵，荷盘盛果近儿嬉。
人情上下鸥在水，世事纷纭蛛挂丝。
已约青山同晚节，一杯当釂莫牢辞。
夜泛湘江
项安世（宋代）

窈窈崖头黑，沉沉水面青。枫林啸山鬼，竹月下湘灵。

欸乃元郎曲，离骚屈子经。欲知当日意，须向此中听。
农哀
刘敞（宋代）

阴阳失常度，水旱互为灾。岁暮不成耕，闾里自相哀。

相哀竟何奈，田亩弃污莱。欲行关租急，欲居兵赋催。

同知罗忧患，谁复念婴孩。往往遗渠沟，顾之泪如颓。

国庾须积粟，国帑须羡财。大臣职富国，尔命自宜哉。
柳枝词
何希尧（唐代）

大堤杨柳雨沉沉，万缕千条惹恨深。
飞絮满天人去远，东风无力系春心。
次韵子都兄见寄
李洪（宋代）

栖栖异县叹飘蓬，暂释牢愁颂酒功。
失马忽悲居塞上，卧龙有待起隆中。
匪躬直道宁忧辱，巧舌如簧固易穷。
况有知音居鼎铉，岂随笠泽著书丛。
绝句
蒋堂（宋代）

归来深隐太湖滨，天与扶持百岁身。
虽是浮云隔双阙，丹心爱戴在君亲。
元日书怀
王炎（宋代）

年光除日又元日，心事今吾非故吾。
两板不须书郁垒，一杯亦强饮屠萝。
添丁解事寻王母，内子伤时念老姑。
欲报情深恩罔极，不终反哺愧林乌。
出军
戎昱（唐代）

龙绕旌竿兽满旗，翻营乍似雪中移。

中军一队三千骑，尽是并州游侠儿。
同诸公登慈恩寺塔
杜甫（唐代）

高标跨苍天，烈风无时休。自非旷士怀，登兹翻百忧。
方知象教力，足可追冥搜。仰穿龙蛇窟，始出枝撑幽。
七星在北户，河汉声西流。羲和鞭白日，少昊行清秋。
秦山忽破碎，泾渭不可求。俯视但一气，焉能辨皇州。
回首叫虞舜，苍梧云正愁。惜哉瑶池饮，日晏昆仑丘。
黄鹄去不息，哀鸣何所投。君看随阳雁，各有稻粱谋。
横舟
卢会龙（宋代）

漫浪江湖万里天，苹花芦叶饱风烟。
五更惊觉家山梦，撇棹归来月底眠。
句 其一
王得臣（宋代）

春风三月暮，寂寞大椿庭。
道场山
仇远（元代）

山行龟背路羊肠，伏虎禅师古道场。
老木阴中安御座，白云堆里抚僧床。
勺泉清澈涵秋味，尖塔孤撑界夕阳。
笑月亭空人影散，松风和雨动天簧。
忆秦娥
朱熹（宋代）

梅花发。寒梢挂着瑶台月。瑶台月。和羹心事，履霜时节。野桥流水声鸣咽。行人立马空愁绝。空愁绝。为谁凝伫，为谁攀折。
禅人写真求赞
释正觉（宋代）

眉低不愁，眼深非恶。
鼻孔累垂，口唇龌龊。
月明破夜兮野水怀秋，霁色摩霜閒云投壑。
能错落纵横十字兮，妙提一著。
待隐园杂诗为邃庵先生作次韵 其二
王云凤（明代）

缓步閒行手背叉，苍苔屐齿踏成花。小池童子开泉眼，独坐矶头弄水华。
自喜
陆游（宋代）

了了复惺惺，蓍龟未是灵。
闲中有富贵，寿外更康宁。
身备乡三老，家传子一经。
春回元不记，出户四山青。
次韵和汪道济都讲惜惜吟
刘弇（宋代）

温柔乡定虚言耳，炉火功真长物哉。疑别有天春不老，知谁为物夜曾来。

满移妃子三汤梦，暗夺仙家一息胎。燕玉浪传思暖老，个中消歇几沉煤。
池中开并蒂莲花
许炯（明代）

谁遣天工二妙来，碧波深处向阳开。湘妃结伴游琼岛，素女相阳下玉台。

月照云鬟双绰约，风翻舞袖两徘徊。合移太液池边种，长奉君王万寿杯。
登沃州山
耿湋（唐代）

沃州初望海，携手尽时髦。小暑开鹏翼，新蓂长鹭涛。

月如芳草远，身比夕阳高。羊祜伤风景，谁云异我曹。
适薄歌
薛季宣（宋代）

瞻彼薄兮，俗灏灏兮。父母邦兮，蔑强暴兮。瞻彼薄兮，俗洋洋兮。

父母邦兮，蔑暴强兮。茫茫禹迹，紊其经纪。适彼薄兮，言归父母。
贤者之孝二百四十首·赵咨
林同（宋代）

贼来那可迩，而敢以身迎。
身岂不知爱，心乎恐母惊。
阳曲湾作二首
高叔嗣（明代）

闲庭芳草日分长，疏雨高槐夏转凉。
一片乡心千里目，青山无数晚苍苍。
十一月四日雪中小饮是月十日冬至
赵汝燧（宋代）

书云犹七日，阴极刚未长。风吹六花开，飞舞隘穹壤。

一阳方欲来，和气已摩荡。著地寂不声，入林发馀响。

与客同拥炉，寒威不到幌。洗杓开蚁尊，下箸饫熊掌。

道旧惊物变，谈空湔尘想。近诗稍阁笔，对此又技痒。

踏雪访梅花，更觉吟兴爽。
次韵中秋郡署红梅早开 其一
章甫（宋代）

不是寻春踏雪时，暗香偏著冷香吹。桥头恨看三冬晚，岭上输开十月迟。

疏影微酣高士梦，新妆半醉美人姿。这间生意何先茁，试问姮娥可得知。
起晚自嘲
陆游（宋代）

辛苦一生何所获，老向东阡与南陌。
头眩眼暗牙齿疏，能作人南几时客？尔来偷惰更可笑，卧听场中打新麦。
老鸡失旦也似侬，引颈一呼窗已白。
吴参军雨中过池上君方以互市之云中
王稚登（明代）

小池风雨故人逢，酿得春寒酒盏空。
忽漫一官辞阙下，暂随诸将入云中。
斜阳刍秣驱胡马，终岁金缯出汉宫。
女乐何时颁魏绛，太平天子正和戎。
苏韬光节推挽歌词
陆游（宋代）

才名京兆掾，门阀魏公孙。遇事虽肮脏，接人终静温。

宁吟灞桥雪，不扫舍人门。二妙凋零尽，衰翁慨独存。
同西涧藏公重过野寺茗饮 其三
李锴（清代）

不设禅□械，茅庵拥碧沙。狙公秋拾栗，山鬼夜簪花。

虚白了无染，寒阴半欲遮。未能心转物，每到辄忘家。
题洪内翰爽榭
裘万顷（宋代）

雾阁云窗天外安，悬知幽趣胜人间。
帘栊夜月浮银海，桃李春风醉玉山。
自笑红尘无暇日，浪凭清梦觅商颜。
何如飞佩随君后，细看匡庐紫翠鬟。
丙子九月陈村避地三绝
舒岳祥（宋代）

黑光磨荡掩阳精，兵火成霞照夜明。
谁信天台山脚下，如今无佛救苍生。
五言杂兴七首 其一
朱松（宋代）

侧席忧宗周，负痾头岑岑。又传衢梁盗，弄兵保山林。

渴闻平虏诏，蛰户跋雷音。欲舞恨袖短，诸君独何心。
披云亭
释文珦（宋代）

我爱山中人，冥心信绸缎寂。
危亭上绝巘，不染世人迹。
群峰合空翠，疑若天宇窄。
午夜独长啸，云开山月白。
昨日王德父何昭德回后曝背于庵后大山上甚乐
何梦桂（宋代）

碧旻收云兮，秋气肃甭。
万籁声沉兮，秋日晶荧。
青山崯崯兮，白沉瑛瑛。
麋鹿跂跂兮出高陵，野鸟活活兮两岑对鸣。
黄犍湿湿羝群，或讹或寝兮野于坰。
吾忘吾独兮，吾与禽兽兮为邻。
违市朝兮不与世撄，利名不入兮宠辱忘惊。
聊遗吾形兮放吾情，美背曝兮不可以遗君。
时分吾席坐兮，采樵负苓。
吾其徜徉乎此山以终吾生兮，其乐无央。
待月赞
释绍昙（宋代）

末后句，忒分晓。
眼无筋，觑不破。
觑得破，心月孤圆，
千差一照。
奉和圣制中和节赐百官宴集因示所怀
权德舆（唐代）

万方庆嘉节，宴喜皇泽均。晓开蓂叶初，景丽星鸟春。

藻思贞百度，著明并三辰。物情舒在阳，时令弘至仁。

衢酒和乐被，薰弦声曲新。赓歌武弁侧，永荷玄化醇。
题安仲华秀实卷
张以宁（明代）

我有石田南涧浔，十年不归秋草深。羡君市隐少尘事，教子笔耕多古心。

夜露上花垂白玉，秋风吹穗卷黄金。由来陇亩真足乐，何自细听梁父吟。
谈诗吟
邵雍（宋代）

诗者人之志，非诗志莫传。
人和心尽见，天与意相连。
论物生新句，评文起雅言。
兴来如宿构，未始用雕镌。
水调歌头（再用前韵答任令尹）
向子諲（宋代）

飘飘任公子，爽气欲横秋。向日携诗过我，知不是凡流。筑室清江西畔，巧占一川佳处，剩士日追游。邀我出门去，柱月上新楼。

烂银盘，从树杪，出云头。好是风流从事，同醉入青州。须信人生如幻，七十古来稀有，销得几狐裘。谁似芗林老，无喜亦无忧。
崤函怀古
刘东里（清代）

两峰高矗郁苍苍，旧说山河百二强。天转星辰迎夏后，山排风雨扈周王。

神皋东据《西都赋》，鬼哭今留古战场。欲吊兴亡千载事，淡烟衰草又斜阳。
王昭君
文同（宋代）

极目胡沙满，伤心汉月圆。
一生埋没恨，长入四条弦。
唁陈颐刚颐大二兄
廖行之（宋代）

陈子吾为友，别来今甫春。
孔庭歌坏木，窦树失灵椿。
谁谓有余庆，几成无告民。
天涯一携手，涕出为悲辛。
次韵谷书记胜果院绝句
释正觉（宋代）

沙风漠漠卷烟湖，默默渔舟似有无。
五老回看更痴绝，渠应怪我得工夫。
游白鹿洞
蔡沆（宋代）

古洞云封山正阴，攀藤负石此登临。
双峰削剑雄中外，五老当登壮古今。
入室颙瞻先圣像，登台惭愧昔时心。
十年梦寐今方见，终老生涯只处寻。
答傅咸诗
郭泰机（魏晋）

皦皦白素丝，织为寒女衣。寒女虽妙巧，不得秉杼机。

天寒知运速，况复雁南飞。衣工秉刀尺，弃我忽若遗。

人不取诸身，世事焉所希。况复已朝餐，曷由知我饥。
李才元寄示蜀中花图
范镇（宋代）

牡丹名品众，特地盛于今。西子含羞甚，东君著意深。

障行施烂锦，屋贮用黄金。妾婢群花卉，那能不妒心。
【商角调】黄莺儿_寓僧舍秋色
睢景臣（元代）

寓僧舍
秋色，秋色，几声悲怆，孤鸿出塞。满园林野火烘霞，荷枯柳败。
【踏莎行】水馆烟中，暮山云外，泊孤舟古渡侧。息风霾，净尘埃，宝刹清凉境界。僧相待，借眠何碍？
【垂丝钓】风清月白，有感心酸不耐。更触目凄凉，景物供将愁闷来。月被云埋，风鸣在籁。
【应天长】憎舍窄，蚊帐矮，独拥单衾，－宵如半载。旧恨新愁深似海。情缘在，人无奈，几般儿可怪。
【随煞】促织絮恼情怀，砧杵韵无聊赖。檐马奢殿铎鸣，疏雨滴西风煞，能断送楚台云，会禁持异乡客。
舟行书所见
释德洪（宋代）

剩水残山惨淡间，白鸥无事小舟閒。个中著我添图画，便似华亭落照湾。
答苏六
白居易（唐代）

但喜暑随三伏去，不知秋送二毛来。

更无别计相宽慰，故遣阳关劝一杯。
奇寒酿雪愁思纷然和坡公聚星堂韵
孙周（清代）

空廊拥烬聚乾叶，云日模糊天欲雪。炊烟久断坐耐饥，冷对梅花正愁绝。

严风刺壁尖于刀，老屋声摇势将折。楚南连年方苦兵，哀哉死者虫沙灭。

书生赤手寸铁无，深恨长鲸未能掣。鼙鼓动地烽火纷，江天愁望眼生缬。

况复三吴歉岁频，四乡妇子食曲屑。但祝丰年早呈瑞，玉花历乱下飘瞥。

遗蝗入地百尺深，明年麦熟饼可说。诗就偎镫呵手书，冰冻笔尖坚似铁。
登应天寺塔
潘阆（宋代）

闲上应天寺里塔，九层突兀入幽云。下窥已觉红尘别，低语犹疑碧落闻。

秦望山高如髻簇，照湖水阔若瓯分。野人不管兴亡事，空凭危栏到日曛。
富人之子
苏轼（宋代）

齐有富人，家累千金。其二子甚愚，其父又不教之。
一日，艾子谓其父曰：“君之子虽美，而不通世务，他日曷能克其家？”
父怒曰：“吾之子敏而且恃多能，岂有不通世务者耶？”
艾子曰：“不须试之他，但问君之子，所食者米，从何来？若知之，吾当妄言之罪。”
父遂呼其子问之。其子嘻然笑曰：“吾岂不知此也？每以布囊取来。”
其父愀然改容曰：“子之愚甚也！彼米不是田中来？”
艾子曰：“非其父不生其子。”
宿鹿苑书松上人房二首 其一
释德洪（宋代）

数峰烟翠叠黄昏，忽见松间窈窕门。好境未将佳句写，幽怀先与故人论。

隔林每恨音容阻，此夕相逢笑语温。雪意不成应有月，夜深同看涌金盆。
赠吴景云 其一
真德秀（宋代）

锟铻切玉烂成泥，妙手镌铜亦似之。若会此机来学道，石槃木钻有通时。
与一然听钟
廖孔说（明代）

寥寥相对一灯明，数尽遥钟百八声。
题向山堂成故事，他年却好话平生。
和毛国镇白云庄五咏 其三 眺远台
苏辙（宋代）

山似高人长远人，不登高处见无因。筑台土石无多子，照眼峰峦得许新。

阵马奔腾时绝远，风涛舒卷忽无垠。白云自是逃名处，犹恐此中藏隐沦。
十四日 其二
韩淲（宋代）

风花郭店路，灵井隔云溪。渡水鱼争出，随山莺乱啼。

只疑身未老，不信梦还迷。今日逢寒食，西湖春草萋。
西馆元夕诸公见过月下观灯得看字
欧大任（明代）

华馆灯方艳，新年月正团。綵妆双树密，花缀九枝寒。

虬漏春犹浅，鸾箫夜未残。莫教车骑散，留客醉中看。
水调歌头·大药金丹祖
林辕（元代）

大药金丹祖，混质未分前。刚柔剖判，异名同出汞和铅。会得道剖物返，炼此华池神水，推类合其玄。二八正关键，夫妇再团圆。午临申，寅起子，运周天。爻符既济，阴须阳极始承权。三五庚生甲满，渐以中孚孕有，十月圣胎全。表里赫然赤，洪造应纯乾。
次韵送刘都干赴金陵 其五
项安世（宋代）

且可勤买抛青春，酌以瘿藤之文樽。与君只欲醉中别，切莫更歌驹在门。
陪侍郎叔游洞庭醉后三首 其一
李白（唐代）

今日竹林宴，我家贤侍郎。三杯容小阮，醉后发清狂。
不赴十姊初度之席
陈淳（宋代）

吾姊今朝庆诞辰，奈何贱弟亦同伦。汝逢寿考荣双老，我感劬劳悼昔人。

赞祝欲陪千岁愿，追思难遏寸心真。一欢一戚应殊分，只任天情不必均。
月下闻桂花
陈起（宋代）

一庭人静月当空，桂不多花细细风。
香露滴衣凉似水，恍然移下广寒宫。
闲居
钱舜选（宋代）

年来百懒惟便静，幽事相关亦有时。
窗上纸因晴日补，槛边花趁小春移。
夜先休息关门早，晓不趋承出户迟。
消遣余生只如此，好怀正不要人知。
诗
何劭（魏晋）

亮无风云会。安能袭尘轨。
呈莫大猷令
赵蕃（宋代）

入境能知政，昔闻今信然。
吾行万安道，颇识令君贤。
阡陌东西隔，人家远近连。
针青秧出水，穗长麦摇烟。
犬吠稀逢客，牛耕不废鞭。
幽啼催谷布，午霁起蚕眠。
檄罢追呼扰，民争赋入先。
太平真有象，循吏可无前。
径欲捐五半，从之受一廛。
经行嗟阻免，少日待回船。
华亭百咏·俞塘
许尚（宋代）

延袤三乡外，东流与海通。
河神屡加惠，帆借往来风。
夜泊湘陵县逢袁公礼戍贵州
郭武（明代）

青山如龙渡江去，江上波涛湿烟树。三湘七泽枉帆过，水绿蘋香是何处。

清波渺渺愁予心，寒猿故故啼枫林。谁将横笛叫清夜，一曲《武溪》深复深。

怜君远戍乌蛮客，把酒灯前话离别。相逢何必旧相知，惆怅回船江月白。
客中戏书 其一
释绍嵩（宋代）

杖屦千崖表，江山故作妍。扪萝怀鸟道，踏石过溪泉。

野湿禾中露，秋明树外天。白头何所恨，随处一欣然。
小诺皋 夏雨
陈维崧（清代）

密洒修梧，轻敲疏竹，一雨碧天如此。正日长亭院无憀，羁人徙倚。

满目烟潭草阁，多少红兰白芷。更明珠、泻向荷钱容裔。

极浦沈沈，前汀瀰瀰。又小楼、玉箫和雨。吹入愁人心里。

无限事，思量起。此际凭阑，几回推枕，总是故园千里。

忘不了、冰簟生寒，玉钗著水。风景而今依旧，无奈鬓丝不似。

拚流落、楚尾吴头而已。今夜楼中，明朝篷底，便潇湘、宋玉悲秋，未必此情堪比。

天欲暮，雨不止。
自溧水道哭王炎其二
李白（唐代）

王公希代宝。
弃世一何早。
吊死不及哀。
殡宫已秋草。
悲来欲脱不。
挂向何枝好。
哭向茅山虽未摧。
一生泪尽丹阳道。
秋后三日得雨
胡奎（元代）

立秋三日后，好雨应时来。岂但农心悦，频消旱魃灾。

风雷生白昼，河汉洗黄埃。拟撰丰年颂，惭无冠世才。
集秦国文恭公句寿胡正仲四首 其二
王质（宋代）

玉蟾濡翰待君挥，五世嘉占得凤飞。朝野多驩天子圣，便应调鼎向黄扉。
济阳作
孔平仲（宋代）

曾浮轻舸下长江，依旧东风卷绿杨。往事山川空满目，新年须鬓欲成霜。

烟尘莽苍随长路，云日萧条隔旧乡。膂力四方男子事，不须弹铗苦悲伤。
宝应界中绝句三首
孔武仲（宋代）

淮天秋日下，水国晚凉中。
舟子趋程意，轩轩欲贯虹。
刘晦叔挽词二首 其一
苏过（宋代）

早岁声名耸搢绅，晚途端合付经纶。绣衣曾是先朝旧，郎省空惊白发新。

不羡得车誇贵仕，但令遗爱在斯民。德星临处阴功满，高大门闾畀后人。
夏夜
孔平仲（宋代）

小雨初收深夜凉，杖藜徐步立回塘。一天星月清人意，四面芙回遗我香。

大隐尝闻在朝市，昔人何必濯沧浪。应官粗了心无事，便是逍遥物外乡。
感兴四章章五句
汪晫（宋代）

暑往寒来如电泡，年年门外閒花草，
世事纷纷自颠倒。青山眼底最多情，
日日向人浑不老。膠扰浮生事若麻，
世路崎岖易覆车，争如清净山人家。
静观抚掌付一笑，出户蔌蔌飞松花。
一树雪花白如玉，辛夷为车荷为屋，
閒中享此亦清福。一双沙禽竹上啼，
对客取琴弹一曲。坐读南华一卷经，
富贵百年如邮亭，人生怒瘿空成瓶。
香炉缕烟风浩荡，白鸟点破前山青。
寿王提举二首
李新（宋代）

新岁祥分葆羽车，老君抱送浃云霞。
夏正更签称觞近，蜀道占星故国赊。
尚忆前时司玉牒，试簪明日剪金花。
这回飞燕知恩旧，肯到寻常百姓家。
寿入州徐守三首
王之望（宋代）

共理经年惠利丰，此邦歌颂蔼提封。
仙都洞府春风好，处士星躔瑞气浓。
道同偓佺传口诀，禅从摩诘悟心宗。
世间功业公余事，平日高情薄万锺。
县圃莲花方开同时木犀吐芳刘光远仙尉赋诗为和韵
程公许（宋代）

季夏苦积阴，泥径殊窘步。彼姝水花红，媚此晴色暮。

邂逅小山桂，才洗仙掌露。相携斋阁来，不著丹铅污。

杲之与黄香，胡为此同聚。向来古锦九，散落不知数。

吟肠久荒涩，幽赏但默喻。殷勤吴市仙，能供岩壑趣。

诗味淡愈佳，交情凝有素。我愿同茑萝，得与长松附。
题丁乐道分翠轩
廖刚（宋代）

十亩清阴隔短墙，幽香端许借馀光。脩篁戛玉乱垂影，佳木屯云巧著行。

隐几助成春草梦，卷帘饶占比窗凉。谁知靖节心源冷，独眄庭柯兴味长。
访邓承旨不值
黄裳（宋代）

一榻清风劳辗转，八砖閒日想徘徊。不须笑貌方相识，妙响还闻大似雷。
送李睢阳
王维（唐代）

〔一本以前九句自为一首〕
将置酒。
思悲翁。
使君去。
出城东。
麦渐渐。
雉子斑。
槐阴阴。
到潼关。
骑连连。
车迟迟（一作连连）。
心中悲。
宋又远。
周间之。
南淮夷。
东齐儿。
碎碎织练与素丝。
游人贾客信难持。
五谷前熟方可为。
下车闭［“门”内“合”］君当思。
天子当殿俨衣裳。
大官尚食陈羽觞。
彤庭散绶垂鸣［王当］。
黄纸诏书出东厢。
轻纨叠绮烂生光。
宗室子弟君最贤。
分忧当为百辟先。
布衣一言相为死。
何况圣主恩如天。
鸾声哕哕鲁侯旗。
明年上计朝京师。
须忆今日斗酒别。
慎忽富贵忘我为。
夜雨
徐熥（明代）

客路逢秋梦易醒，空江烟雨晚冥冥。数声夜半孤篷外，不似高斋竹里听。
偈倾一百三十三首
释法薰（宋代）

九十日饭钱且置，浆见水钱教谁还。
若只是眼生三角，衲僧便解乘豹变。
和中丞晏尚书忆谯涡二首
宋祁（宋代）

幰幰行舻破练光，提鞭旧岸接回塘。
使君几作临波醉，犹省当时问葛强。
次韵子瞻秋雪见寄二首
苏辙（宋代）

秋气萧骚仍见雪，客愁缭绕动萦心。
幽吟北户窗声细，归梦函萦马迹深。
疏树飞花轻蔌蔌，衰荷留柄乱簪簪。
遥闻诗酒皆推胜，社客何人近纳賝。
平时出处常联袂，文翰叨陪旧服膺。
自信老兄怜弱弟，岂萦天下少良朋。
何时杯酒看浮白，清夜肴蔬粗满登。
离思隔年诗不尽，秦梁虽远速须应。
次韵王尧明郊祀显相之作
陈与义（宋代）

奏书初不待衡谭，奠璧都南万玉参。
黄屋倚霄明半夜，紫坛承明眩诸龛。
声喧大吕初终六，影动玄圭陟降三。
可是天公须羯鼓，已回寒驭作春酣。
时宰生日诗三十绝 其二十四
周紫芝（宋代）

四海文衡孰主张，半随西路擅词章。三君八俊今何处，知有宗师在庙堂。
乍晴出游
陆游（宋代）

八十山翁病不支，出门也赋喜晴诗。
小楼酒旆阑街处，深巷人晴晒练时。
本借微风欹帽影，却乘新暖弄鞭丝。
归来幸有流香在，剩伴儿童一笑嬉。
鸳鸯湖棹歌·一百首选二
朱彝尊（清代）

穆湖莲叶小于钱，卧柳虽多不碍船。
两岸新苗才过雨，夕阳沟水响溪田。

屋上鸠鸣谷雨开，横塘游女荡船回。
桃花落后蚕齐浴，竹笋抽时燕便来。
初十日黄仲明见过留饭却同至野趣饮茶 其一
韩淲（宋代）

风力催云雪，比邻往复还。穿林踏黄叶，沿涧看青山。

共饭因而款，煎茶益以閒。岁寒如此过，他事肯相关。
泊舟呈灵晖
徐矶（清代）

泊舟风又起，系缆野桐林。
月在楚天碧，春来湘水深。
官贫思近阙，地远动愁心。
所喜同舟者，清羸亦好吟。
和瘿杯
梅尧臣（宋代）

物以美好称，或以丑恶用。
美恶固无然，逢时乃亦共。
弃则为所轻，用则为所重。
道闻瘿木器，爱赏互歌颂。
定应初得之，买不论官俸。
靧面生光辉，贮饮发狂纵。
坐欲置於傍，行欲挈以从。
其形何险怪，曾不因蓺种。
凹凸本自然，出缩非斗缝。
薄才难究穷，诋诃兹实恐。
升道精舍南台对月寄姚合
贾岛（唐代）

月向南台见，秋霖洗涤馀。出逢危叶落，静看众峰疏。

冷露常时有，禅窗此夜虚。相思聊怅望，润气遍衣初。
送章元德司理罢官归永嘉
黄干（宋代）

送君北门阪，遥望东瓯路。峨峨白鹤岭，渺渺飞鸾渡。

上有虎豹嘷，下有蛟龙怒。车马坚且良，维楫夙已具。

褰裳涉其险，万怪不足惧。世路剧羊肠，皦皦诚易污。

但能心无愧，穷达安所遇。毋为婉娈者，暂蹶辄惊顾。

生平麋鹿姿，处世每多忤。胡为展良觌，握手便如故。

高怀发针石，正论谐韶濩。情亲复告别，欲语谁与晤。

乾坤一逆旅，日月双脱兔。寒儒守蓬荜，白首困章句。

期君以远大，庶足慰迟暮。
驿中燕北使戏成
赵鼎臣（宋代）

夜长更长睡复觉，欲雪不雪寒且风。人如胡越不觉异，酒味圣贤聊复中。

客来不语虽礼简，宾去献弓而爱同。书生多口慎勿出，累圣消兵在此中。
知人吟
邵雍（宋代）

君子知人出于知，小人知人出于私。
出于知，则同乎理者谓之是，异乎理者谓之非。
于私，则同乎己者谓之是，异乎己者谓之非。
徙倚
吴山（宋代）

自伤蓬迹远，常羡旅鸿归。昨得家人信，青山满蕨薇。
出郊偶成呈府判知县三丈二首
曹彦约（宋代）

去郭喧嚣远，空江气象宽。
柳舒含絮媚，梅褪著枝酸。
物外登山好，公馀尽日欢。
归迟应犯夜，暝色占江干。
洪秘监徐常丞有诗贺余休致次韵四首
刘克庄（宋代）

好语嘘枯极主臣，未应公干胜徐陈。
争三十里敢言智，有百万钱难买邻。
残烛苛留终断简，瘦筇扶出拜新纶。
德星若肯过田舍，只脍溪鲜代脯麟。
爱伯赠诗有国事艰难正乏才句重感其意叠韵志愧
陈廷黻（清代）

鲇鱼依旧上竿来，谁许沧溟跋浪开。已判沈沙埋折戟，那能余沥乞分杯。

楚囚空洒新亭泪，栎社终非大厦才。径欲拂衣从贺老，鉴湖一碧净无埃。
挽司直兄
王柏（宋代）

典重班诸老，声名始璧流。
开尊口佳士，襆被闯前修。
月冷金闺籍，尘生玉杖鸠。
梅岩伤目处，雁影正宾秋。
梦中作
陆游（宋代）

野鹤翩僊啄粒微，碧桃缥缈著花稀。
海山又见春风到，丹灶苔封人未归。
题茅斋霜月
王恭（明代）

猿断霜空烛影微，半林孤月掩荆扉。五陵年少皆缨冕，何事寒山独布衣。
天津感事二十六首
邵雍（宋代）

溪边闲坐眼慵开，波射长堤势欲摧。
多少水禽文彩好，几番飞去又飞来。
虏患
张陵（唐代）

今日汉家探使回，蚁叠胡兵来未歇。

春风渭水不敢流，总作六军心上血。
偈
徐守信（宋代）

天地一尺，四海一滴。把眼一眨，不见踪迹。
午日庭宴
唐顺之（明代）

南薰应律转朱旗，火帝乘离锦席披。
榴吐千花承羽盖，蓂开五席拂瑶墀。
冰盘错出仙人掌，金缕遥分织女丝。
复道龙舟方竞渡，衔恩共许向昆池。
己酉乱后寄常州使君侄四首 其三
汪藻（宋代）

身老今何向，兵拿未肯休。经旬甘半菽，尽室委扁舟。

台拆星犹熭，农饥麦未秋。日边无一使，儿女讵知愁。
晓行
李秉礼（清代）

鸡鸣呼仆起，征铎驿门前。宿露方沾草，数星犹在天。

渐分山下路，时听寺旁泉。却羡经过处，村村掩户眠。
和张水部杂咏八首 其二 桧径
顾璘（明代）

苍桧夹芳径，葱茜饶佳色。霜天独不凋，然后知尔德。
颂古十二首
释智深（宋代）

清波无透路，转处少人知。
斫却月中桂，清光付与谁。
玲珑四犯 苦雨同云臣用梅溪词韵
陈维崧（清代）

屈注银潢，问天畔河流，还剩多少。风雨争驰，铁骑金戈齐到。

只有几叠屏风，上画著、吴天晴晓。叹年光、销沈何处，都付汀烟水草。

今年纨扇凄凉甚，未西风、早辞怀抱。檐端漫讶红轮吐，却是榴花照。

无数词客城南，久冷落、酒垆欢笑。怪天公也学，铜仙流泪，向宫门道。
又和宋侯三首
刘克庄（宋代）

春风才扇已微和，灯市新年笑语多。
时有老农行拾穗，岂无太史笔归禾。
少留楼上三通鼓，休记云间第一歌。
传说遨头诗句好，曹刘墙短不难过。
东归留题太常徐卿草堂（在蜀）
岑参（唐代）

不谢古名将，吾知徐太常。年才三十馀，勇冠西南方。

顷曾策匹三，独出持两枪。虏骑无数来，见君不敢当。

汉将小卫霍，蜀将凌关张。卿月益清澄，将星转光芒。

复居少城北，遥对岷山阳。车三日盈门，宾客常满堂。

曲池荫高树，小径穿丛篁。江鸟飞入帘，山云来到床。

题诗芭蕉滑，对酒棕花香。诸将射猎时，君在翰墨场。

圣主赏勋业，边城最辉光。与我情绸缪，相知久芬芳。

忽作万里别，东归三峡长。
寄马竹冈
张埴（宋代）

竹冈先生一世贤，如何断我百十弦。
苦哉几枕黄鹤梦，天风吹到吴江边。
先生手提绿玉鞭，跨驴与我说去年。
梦中记得去年别，缚鸡提酒送上船。
明年奇章观前泊，捩手烹鸡持酒酌。
饱歌醉舞插梅花，几夜月中记说着。
谁知相逢刘太史，拭目云烟新落纸。
便从太史使之年，恁时祗谓黄河底。
书王欢喜斯文寿，嘱下楚云楼上酒。
菊花九日是明朝，遥望长眉三稽首。
闻昔岭事哭奠理斋四兄 其四
孙天宁（清代）

怜悯须知奉圣恩，英名千载死犹存。成仁不改威灵望，恨贼应为厉鬼吞。

异地丰碑来有绩，故园残屐去无痕。慰忠祠宇邻工部，岂负崎岖到蜀门。
水调歌头
魏了翁（宋代）

席次韵

江水自石纽，灌口怒腾辉。便如黑水北出，迤逦到三危。百尺长虹夭矫，两岸苍龙偃蹇，翠碧互因依。古树百夫长，修竹万竿旗。

画堂开，风与月，巧相随。史君领客行乐，旌纛立披披。慨想二江遗迹，更起三闾忠愤，此日最为宜。推本美功意，禹甸六章诗。
沁园春
张之翰（元代）

四海交亲，别离尽多，会合最难。见西溪老子，情怀乐易，柳溪公子，风度高闲。

铁石心肠，风霜面目，更著中朝霍与韩。知音者，有颐轩待御，收拾清欢。

不才自顾何颜。也置在诸公酬酢间。似蒹葭倚依，琼林玉树，萧蒿隐映，春蕙秋兰。

南北乌台，当时年少，双鬓而今半欲斑。明朝去，向德星多处，遥望钟山。
故衣
林景熙（宋代）

箧中出故衣，络纬声四壁。
昔年慈母线，一一手所历，
眷眷游子心，恻恻虚堂夕。
逝水不返流，孤云杳无迹。
空令揽衣人，一线泪一滴。
衣弊奈有时，母恩无穷期。
终邻寸草心，何以报春晖。
朝寒纵砭骨，念此不忍披。
且复返所藏，永寄霜露思。
简叔和诗再寄
刘克庄（宋代）

弃置而今成秃翁，君恩量给太仓红。
着鞭纵落诸公后，挥麈犹堪一世雄。
花月三千篇绝唱，海天九万里刚风。
胸中本自无冰炭，况读君诗益扫空。
赠黄肇三首 其一
郑善夫（明代）

终风劲柔条，游子返故乡。兄嫂糁藜羹，慈母缝衣裳。

离觥载恓恻，平旦天一方。来忘楚塞远，去觉闽山长。
发中桥二首
杨万里（宋代）

新雨丰今岁，初晴屏积阴。
猛收千疋练，微露一棱金。
天熨粉青嫩，山描愁黛深。
谁言残剩暑，卓午不相寻。
送裴补阙入河南幕
郎士元（唐代）

皎然青琐客，何事动行轩。苦节酬知己，清吟去掖垣。

秋城临海树，寒月上营门。邹鲁诗书国，应无鼙鼓喧。
送池子文
孙应时（宋代）

巾山秋思俯晴江，樽酒怀人惜异邦。
千里谁能携客枕，一灯还此对寒窗，
圣门莫忘心期远，文鼎何妨笑力扛。
去去成名深自警，白云飞处倚门双。
代征妇怨
施肩吾（唐代）

寒窗羞见影相随，嫁得五陵轻薄儿。长短艳歌君自解，

浅深更漏妾偏知。画裙多泪鸳鸯湿，云鬓慵梳玳瑁垂。

何事不看霜雪里，坚贞惟有古松枝。
册立冠婚分封四咏 其三
梁斗辉（明代）

熙朝燕翼轶成周，元服三加又好逑。一自虎闱来翟茀，伫看麟好叶睢鸠。

天开社稷千年运，人乐乾坤万古秋。为嘱佗时簪珥处，鸡鸣歌后谩淹留。
登东峰亭
刘琦（宋代）

凯还几度宴东峰，亲构危亭接梵宫。
势人青冥横绝壁，路盘空曲压高松。
临流自笑功名薄，对酒忻逢景色重。
飘泊却惭归未得，日斜坐听暮云钟。
衣服二首 其二
萧雄（清代）

高冠似瓮覆还空，小帽如觚绣并工。应是平生嫌发短，不交露顶见王公。
余将南归燕赵诸公子携妓把酒饯别醉中作把酒听歌行 其二
汪元量（宋代）

我把酒，听君歌。美人娟娟花灼灼，月照金樽光绰约。

有酒有歌君亦愁，把酒听歌君亦乐。我有鹦鹉杯，君有鸬鹚杓。

一杯一杯复一杯，酒尽还沽共君酌。我把酒，听君歌。

天不荒，地不老，人生百年休草草。对花对酒且高歌，盖世功名亦枯槁。

满堂金玉守者谁，万事何如酒杯好。君不见巢父许由空洗耳，伯夷叔齐空饿死。

范蠡扁舟挟西子，五湖风浪兼天起。又不见相如怀璧空归来，廉颇善饭何壮哉。

谢安携妓入东山，苍生望望霖雨乾。把酒劝君饮，请君为我歌。

燕昭筑台金满地，郭隗登台多意气。刘琨梦里起听鸡，班超万里封侯归。

君不见浣花溪头老翁哭，白首为儒守茅屋。
怀张先辈幼持林居
金农（清代）

十年焚轨卧林芿，深闭书堂少俗矜。收得此心如镇石，常时见面有寒冰。

空囊赵壹清无匹，一揖奚康懒未能。曾共春风三度醉，樱桃花下曳青藤。
晚行
陈渊（宋代）

晚烟低扫树千重，一簇人家接远空。日暮荒陂行客尽，只寻牛迹去匆匆。
桂花
程公许（宋代）

露香消渴桂花芳，天气偏饶八月凉。
不是窅窳分得种，人间那得许清得。
九和
刘克庄（宋代）

人见休官欺冷落，天将高寿准迁除。
镊千茎雪形容变，卸一条迁涕唾如。
病怕执绥升玉辂，老难垂耳服盐车。
身闲绝喜无拘束，巢鹤终胜似釜鱼。
颂古五首
释如琰（宋代）

夹峤当年错用心，贪他香饵被他擒。
点头三下无言说，水阔山遥恨转深。
西江月·南国秋光过二
梁安世（唐代）

赋西江月词。

南国秋光过二，宾鸿未带初寒。

鸿中驼褐已嫌单。鸿口犹须挥扇。

夕照千峰互见，晴空万象都还。

羡他渔艇系澄湾。欹枕玻璃一片。
和汉老弟秋夜有感 其一
虞俦（宋代）

一翻梧叶又惊秋，鬓上侵寻岁月流。夜永只怜灯作伴，诗成却欠酒浇愁。

多情行雨空扬袂，何物非烟解击瓯。室有天游魂梦好，屏山不遣污油头。
浣溪沙
白朴（元代）

世事方艰便猛回。丛筠佳处得栽培。花光别有一枝梅。

头似雪盔那复漆，心如风篆也无灰。生前相遇且衔杯。
秦少保生日诗三首 其三
周紫芝（宋代）

右文天子朝明光，汉陛晓列千官行。罢朝不归按霓裳，黄门群袭御殿香。

翠盖趣驾黄微张，日高宫树遮回廊。侍臣进册俨在旁，香罗覆帕牙签长。

前规尧舜后三王，六维龟鉴策最良。圣心自约昔未堂，日有所就月有将。

公书万卷胸中藏，海涵地负谁可当。官粗住下百报忙，独留真儒传紫皇。

茶瓯拜赐近御床，天颜咫尺瞻龙章。金叶旧事不足方，人如褚马才亦常。

说定惟服宁可忘，设施行当见庙堂。可使风俗还轩黄，有时问道崆峒乡。

广成之师寿百昌，千有三百岁未央。
扫地吟
邵雍（宋代）

管晏治时犹有体，苏张用处更无名。
三皇五帝从何出，扫地中原俟太平。
西江月（十之二）
夏元鼎（宋代）

面目本来是道，阴阳造化成丹。骑牛寻犊不知原。真是三家村汉。

古圣立言设象，后人得象忘言。且如乾画必三川。舍此如何烹炼。
题义门胡氏华林书院
刘骘（宋代）

徐孺亭边水石连，高名频见野僧传。
箧中书满思安世，楼上诗成忆仲宣。
已说烂何忘意远，定知焦尾用心专。
寒溪乘兴云迎棹，秋夜娱宾月照筵。
曲槛静宜开木笔，短墙幽称聚苔钱。
廷评官小无余俸，致仕身闲得尽眠。
梅少也须饶越岳，竹多宁肯让湘川。
樽前白玉杯常在，腰底黄金带未悬。
清露暖空滋菊圃，紫云垂荫养芝田。
仍闻旌表门闾后，朝士褒称过百篇。
宿山家
韦庄（唐代）

山行侵夜到，云窦一星灯。草动蛇寻穴，枝摇鼠上藤。

背风开药灶，向月展渔罾。明日前溪路，烟萝更几层。
集贤宾
王哲（金朝）

仔细曾穷究。想六地众生，强揽闲愁。恰才得食饱，又思量、骏马闲裘。

有骏马，有闲裘。又思量、建节封侯。假若金银过北斗。

置下万顷良田，盖起百尺高楼。儿孙自有儿孙福，莫与儿孙作马牛。

贪利禄。竞虚名，惹机勾。岂知身似、水上浮沤。贪恋气财并酒色，不肯上、钓鱼舟。

荒尽丹田三顷，荆棘多稠。宝藏库、偷盗了明珠，铁灯盏、渗漏了清油。

水银迸散难再收。大丹砂甚日成就。杀曾叮咛劝，劝著后，几曾偢。

苦海深，波浪流。心闲无事却垂钩。呜呼锦鳞终不省，摇头摆尾，姿纵来来，往戏波流。

愚迷子，省贪求。只为针头上名利。等闲白了少年头。
骢马
万楚（唐代）

金络青骢白玉鞍，长鞭紫陌野游盘。
朝驱东道尘恒灭，暮到河源日未阑。
汗血每随边地苦，蹄伤不惮陇阴寒。
君能一饮长城窟，为报天山行路难。
和米元章龙真行
刘泾（宋代）

秦火荡焚天地赤，孔堂坏后无馀壁。不知科斗六书文，化作龙蛇二王迹。

集贤他日作仙久，官姓篆章存历历。自怜黄眼未亲逢，一段因依徒夺魄。

元章挥洒早惊动，秘箧墨皇曾敬识。孤标未要后生知，劣许下官论莫逆。

好奇举世不多得，神物尤来终变易。神锋双合会有时，真玺一飞无处觅。

颇闻秘箧作讹语，别有扰龙招异客。不如乾没归去来，胜在个家遭水厄。
长庆庄上胡氏招妓邀余兄弟同赏
李蓘（明代）

芳园背郭水为墙，中有巨木千苍苍。
密荫张帷漏晴雨，花枝湿拂春杯香。
微风细水嘎哀玉，琅琅终日闻溪堂。
兴来携妓临晴沼，荷花欲语娇红妆。
宾主相看两跌宕，酣歌怒骂皆文章。
拂柱调弦喧未了，山钟何处催斜阳。
忽忆吾邦旧蕞尔，向来兵戈何抢攘。
陶唐肆战丹泉上，许子来迁白羽傍。
商公析公势赫奕，南郦北郦雄相望。
事去人非几千载，缺斨折戟埋高冈。
拓地尚想暐梅将，封君可笑秦商鞅。
况复吾辈小竖子，太平之世随徜徉。
已嫌酒量较海小，安得醉墨挥天长。
古今兴废本反掌，美人何用泣罗裳。
山川无恙消万汇，幽禽来往翻溪光。
我起作歌歌转咽，新声明日流中乡。
送王常博归蜀
刘宰（宋代）

东溟之水浩无穷，蜀江滚滚来朝宗。
圣神天子坐法宫，日月所朝梯航通。
君才当代相如雄，云烟落纸声摩空。
西来阐教临辟雍，冠带济济如云从。
力排党论开至公，凤鸣骇瞩朝阳桐。
太常正徯肃臣工，归舟却泝蜀江风。
蜀天万里车书同，不应一士无留中。
篙师捩柁毋匆匆，趣回有诏紫泥封。
后九首
刘克庄（宋代）

默默回光反照，津津勿药有喜。
八荒入吾闼中，四海在我墙里。
右石老人
范子长（宋代）

攲右堂空怒翼垂，清泉赴壑两鱼嬉。道人强欲安楼宇，闲却南边一半奇。
偈颂一百四十一首
释师范（宋代）

去年梅，今岁柳。
颜色馨香，依旧依旧。
无题二首
刘克庄（宋代）

游公念旧才叁月，郑傅怜才恰半年。
老去独当千箭镞，向来不踏两船舷。
自金陵过当涂访林阳仲明府次其见赠韵
李之世（明代）

笑拂淄尘满敝衣，行藏休问是耶非。聊从白下轻移舫，间借青耶暂息机。

镜渚平涵犀影媚，花郊绣衬麦苗肥。到来仙署庭如水，清夜朱弦对月挥。
赠何符山人二首 其一
陈造（宋代）

小诗落纸粲春葩，传遍侯家与主家。未怪东来将只影，十年囊笔饭京华。
夜饮阎再彭席上听孙良侯挝鼓歌
彭桂（清代）

空堂昨暮闻疏雨，飒飒秋声满庭户。可怜今夜露华中，明河碧庭还如许。

堂中烧烛夜宴客，有客酒阑起离席。自言挝鼓声最豪，奋袖操槌将欲击。

欲击未击手徐低，坐上先教众乐齐。众声杂作一声下，倏如蛰雷动春溪。

鼓声如雷手如电，须臾迸激飘飞霰。管音何亮磬何幽，忽卷诸音联作串。

初听缓，襞裂一声回抱腕。乍闻急，百万军中单骑入。

急复散，芦荻萧萧遍鸣雁。散终促，悬崖万点乱喷瀑。

有时宫，海涛汹涌红日中。有时商，凤皇九子鸣锵锵。

有时角，掷地兜鍪起舞槊。有时徵，有时羽，徵如呜咽滩流水，羽如间关莺滑语。

五声都会鼓声中，低时能辨高能融。直教上拂星斗乱，直教下彻井泉空。

仰看缺月银墙上，边风露草吹相向。鼓声阑出画堂中，只觉天清与野旷。

于中能识鼓中神，扬桴击节旁无人。渊渊沈沈有妙理，能动高云不动尘。

听君击鼓悲无那，好歇鼓槌来入坐。自从惊起渔阳鼙，多少江山都入破。

二十年前日夜闻，野花沙草吊残军。到今凝碧池头问，只有雷生曾报君。

客闻此言神欲夺，两手忽落双槌歇。鼓声一止截众声，空里馀音犹恍惚。

耳边尚觉来阗阗，与君尽醉酒怀前。开颜但为主人饮，今年欢会知何年。

劝君打鼓莫轻下，世无曹瞒安足骂？主人纵有岑牟衣，不遇祢生未许借。
葩经体
陈子升（明代）

川流浮浮，我今斯居。不遑朝餔，吁嗟乎权舆。

川流㶁㶁，我今斯息。不遑朝食，吁嗟乎宿昔。

园中何有，有薪有蔬。吁嗟权舆，胡食而鱼。不遑朝餔，曰犹徐矣。

薪蔬惟棘，莫之敷矣。

园中何有，有荼有藿。吁嗟宿昔，胡食而鲽。不遑朝食，曰犹绎矣。

荼藿骚骚，莫之藉矣。
寄林秘书
韩淲（宋代）

瓮篘初熟二螯肥，空水生寒脱叶稀。北阙既尝縻爵服，西畴但且理牛衣。

由来意气多忘老，到底功名却欠归。冰玉故人真耐久，湖山相望翠烟霏。
再和前韵答隐父二首
郭印（宋代）

植物禀清气，天与寒筠独。
陆离草树间，贵贱分珉玉。
王孙爱夭红，采蕊动盈掬。
如何檀栾姿，睥睨少青目。
物色变炎凉，永守霜中绿。
岂无哕哕音，律吕谐金木。
世无伶伦耳，风云驻幽谷。
七贤何苦来，契约元有宿。
禅人写真求赞
释正觉（宋代）

器宇潭潭，风骨岩岩。
云梦之气吞八九，嵩少之道落二三。
守一爻生成之机纽，秉诸祖烹锻之鎚钳。
捏聚放行也肖岳蓄而海涵。
舍北行饭
陆游（宋代）

饭饱逍遥信所之，芡塘蔬圃遍游嬉。
梧楸凋落风高後，瓜瓠轮囷雨足时。
犬喜人归迎野路，鹊营巢稳占低枝。
晚来嬾复呼童子，自掩柴门上扊扅。
和天觉钱朝散度上馀兴之作
孔平仲（宋代）

金轮演法教大千，石沙蒸饭戒在前。丝挂千钧危何言，竹映南窗犹可眠。

匏簧弦索莫妄想，土视粉黛宁非贤。革面匪诚君岂然，木强我只思林泉。
俞清老挽词二首 其一
李之仪（宋代）

生涯真断梗，身世委虚舟。直欲超千劫，都将付一沤。

纵横无滞碍，游戏任沈浮。报尽随缘去，聊从一笑休。
旅舍不寐作回文四句
刘攽（宋代）

定云浮黑月，惊风触巢鸟。暝灯客单寝，短梦恨迟晓。
何郎中出黄公草书四首
陈师道（宋代）

四海声名何水曹，新诗旧德自相高。
一官早要称三字，二鬓何须著两毛。
安封侯诗
崔骃（两汉）

戎马鸣兮金鼓震，壮士激兮忘身命。被兕甲兮跨良马，挥长戟兮彀强弩。
赠别詹厚斋
罗公升（宋代）

闭门秋气深，霜虫伴书帷。
高轩御风至，我屋还有奇。
十年几离御，往梦不可思。
岂期丘壑间，谈此五日诗。
肝肠洗旧染，刀圭得新医。
人间公等在，不必吾道衰。
如何更轻别，莫计重逢时。
霜余出硕果，持用慰渴饥。
野意
陆游（宋代）

堤长逾十里，村小只三家。
山客弛樵担，溪翁鸣钓车。
花深迷蝶梦，雨急散蜂衙。
衰疾新年减，青鞋上若耶。
五月十四日与子华自内中归
梅尧臣（宋代）

君注起居同左史，我为委吏退延和。
共经南陌东风急，侧帽偷看意已多。
过清流关
殷奎（明代）

清流染血滑如苔，一战平边宋祚开。
关门今日无人守，驴背诗人雪里来。
九月十日郡楼独酌
羊士谔（唐代）

掾史当授衣，郡中稀物役。嘉辰怅已失，残菊谁为惜。

棂轩一尊泛，天景洞虚碧。暮节独赏心，寒江鸣湍石。

归期北州里，旧友东山客。飘荡云海深，相思桂花白。
雷公保国寺画壁
曾季狸（宋代）

我游保国三十年，昔者童稚今华颠。僧非昔人屋亦改，仰视乔华皆参天。

惟馀画壁屹相向，尘封蛛网犹依然。空王龙钟曳杖立，弥勒游戏挑囊眠。

不知寺已几兴废，独此经久无变迁。我来摩挲三太息，欲去不忍空留连。

丁宁老僧为守护，慎勿破壁随云烟。作诗仍以示来者，此诗此画当俱传。
李真狂过卢溪卢溪虑其狂之无所归作狂语箴之
王庭圭（宋代）

江南有狂客，气欲横九州。朝为长安市上游，暮出箦中思报仇。

长天恐尔狂不休，囚锁置之东海头。卢溪为脱千金裘，换酒仍作商声讴。

醉来骑折六龙背，醒后槌碎黄鹤楼。摩霄拔剑斫月窟，何如投笔亦封侯。

白昼杀人誇意气，何如烟雨卧渔舟。
次韵睿廓然送僧还东吴
释德洪（宋代）

征夫应为指柴扉，湖水当门可濯衣。飞鸟已知今日倦，旧邻那悟昔人非。

山情已作燖鸡净，世味真如嚼蜡微。遥想夜航无管束，棹歌应载月明归。